Regionsudvalgets Resolution til medlemsstaterne om »Iagttagelse af ligestillingsprincippet ved den fremtidige indstilling af medlemmer til Regionsudvalget« (97/C 379/15)

Regionsudvalget betoner sin egen vigtige rolle i EU: at rette op på »det demokratiske underskud« ved at bringe EU tættere på borgerne og sikre, at der i den europæiske beslutningsproces tages hensyn til regionernes og lokalsamfundenes behov. Vil Regionsudvalget udfylde denne rolle mere effektivt, er det nødt til at gøre sig overvejelser om ligestillingsproblematikken.

Regionsudvalget kan tilslutte sig formuleringerne i præamblen til Rådets henstilling om ligelig deltagelse af mænd og kvinder i beslutningsprocessen (96/694/EF) ():

»- den ringe repræsentation af kvinder på besluttende poster er et tab for samfundet som helhed og kan forhindre, at hele befolkningens interesser og behov tages fuldt ud i betragtning;

- ved en ligelig deltagelse af mænd og kvinder i beslutningsprocessen kan der opstå idéer, værdier og anderledes adfærd, som går i retning af en mere retfærdig og mere ligeværdig verden såvel for mænd som for kvinder.«

Kønsfordelingen i Regionsudvalget er som følger:

>TABELPOSITION>

Hvad angår kønsmæssig fordeling klarer Regionsudvalget sig dårligt i en sammenligning med de øvrige EU-institutioner. F.eks. er 25 % af Kommissionens tyve medlemmer kvinder. I Europa-Parlamentet er 27,3 % kvinder.

I Rådets resolution af 27. marts 1995 om ligevægt i kvinders og mænds deltagelse i beslutningstagningen hedder det, at »målet om mænds og kvinders ligelige deltagelse i beslutningstagningen inden for alle områder i livet, herunder at de deles om ansvaret, er en vigtig betingelse for ligestilling mellem kvinder og mænd«. Medens flere medlemsstater har rettet op på skævhederne i mænds og kvinders repræsentation i de nationale parlamenter [fx er kvindernes repræsentation i de nationale parlamenter 40,4 % i Sverige (1994), 33,5 % i Finland (1995) og 33 % i Danmark(1995)], er der et stykke vej endnu, førend man er så vidt i Regionsudvalget.

Regionsudvalget noterer sig indholdet i Rådets henstilling om ligelig deltagelse af mænd og kvinder i beslutningsprocessen (96/694/EF):

»(Rådet) anmoder De Europæiske Fællesskabers institutioner, organer samt kontorer og agenturer om at udarbejde en strategi for at opnå ligelig deltagelse af mænd og kvinder i beslutningsprocessen i alle De Europæiske Fællesskabers institutioner, organer samt kontorer og agenturer.«

Regionsudvalget har i sin arbejdsgruppe vedrørende lige muligheder taget hul på disse ligestillingsspørgsmål, men er bevidst om Rådets rolle i proceduren for beskikkelse af medlemmer til Regionsudvalget. Regionsudvalget ønsker ikke at blande sig i de enkelte medlemsstaters indstillingsprocedure, men vil på den anden side opfordre Rådet til at anspore til og fremme en mere ligelig deltagelse af kvinder i det politiske liv og til at tage skridt i retning af en afbalanceret kønsfordeling, når det udnævner medlemmer til Regionsudvalget.

Regionsudvalget er enig i, at det er vigtigt at gøre fremskridt hen imod en mere ligevægtig repræsentation i sin medlemssammensætning, og det vil her gøre brug af værktøjer til overvågelse af den næste og følgende runder af udnævnelser til Regionsudvalget, således at situationen i fremtiden kan sammenholdes med den nuværende.

Regionsudvalget opfordrer de nationale regeringer og de foreninger af lokale og regionale myndigheder, der deltager i indstillingsproceduren, til at have lige muligheder in mente, næste gang der indstilles medlemmer til Regionsudvalget.

Regionsudvalget erkender, at man i denne omgang primært har fokuseret på en ligevægtig fordeling på køn, men at EU-kompetencen på ligestillingsområdet vil blive udvidet i den nye traktat. Når den er ratificeret, er det vigtigt, at Rådet støtter sig til god praksis, i dette tilfælde vedrørende lige muligheder for de to køn, og i beskikkelsesprocessen også tager hensyn til etniske mindretal, religion, funktionshæmmede, seksuel orientering og alder.

Bruxelles, den 18 september 1997.

Pasqual MARAGALL i MIRA

Formand for Regionsudvalget

() EFT L 319 af 10. 12. 1996, s. 11.